
	Comisia pentru buget, finanţe şi bănci
	
	Bucureşti,        
Nr. 22/ 212/ 27.04.2010


Biroul Permanent

al

Camerei  Deputaţilor

Vă înaintăm, alăturat, raportul asupra  proiectului de lege pentru aprobarea Contractului de finanţare între România şi Banca Europeană de Investiţii aferent Proiectului de Modernizare a Metroului din Bucureşti - etapa a IV-a, magistrala 5 Drumul Taberei - Pantelimon, tronsonul Drumul Taberei - Universitate, semnat la Bucureşti la 12 noiembrie 2009, cu care comisia noastră a fost sesizată în fond cu adresa Biroului Permanent nr. PL.199 din 21 aprilie 2010.
	PREŞEDINTE,

Ştefan Viorel

	Comisia pentru buget, finanţe şi bănci
	
	Bucureşti,    
Nr. 22/ 212/27.04.2010 


RAPORT

asupra proiectului de Lege pentru aprobarea Contractului de finanţare între România şi Banca Europeană de Investiţii aferent Proiectului de Modernizare a Metroului din Bucureşti - etapa a IV-a, magistrala 5 Drumul Taberei - Pantelimon, tronsonul Drumul Taberei - Universitate, semnat la Bucureşti la 12 noiembrie 2009
Cu adresa nr.PL.x. 199 din 21 aprilie 2010, Biroul Permanent conform art. 95 şi 115 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu proiectul de Lege pentru aprobarea Contractului de finanţare între România şi Banca Europeană de Investiţii aferent Proiectului de Modernizare a Metroului din Bucureşti - etapa a IV-a, magistrala 5 Drumul Taberei - Pantelimon, tronsonul Drumul Taberei - Universitate, semnat la Bucureşti la 12 noiembrie 2009.
 La întocmirea raportului s-a avut în vedere avizul favorabil al Consiliului Legislativ, cu observaţii şi propuneri,  trimis cu adresa nr.288/25.03.2010.
Proiectul de lege  are ca obiect de reglementare aprobarea Contractului de finanţare între România şi Banca Europeană de Investiţii aferent Proiectului de Modernizare a Metroului din Bucureşti - etapa a IV-a, magistrala 5 Drumul Taberei - Pantelimon, tronsonul Drumul Taberei - Universitate, semnat la Bucureşti la 12 noiembrie 2009.
Contractul de finanţare reprezintă o înţelegere internaţională încheiată la nivel de stat cu o instituţie financiară, nefiind guvernată de dreptul internaţional public. Astfel, contractul nu intră sub incidenţa prevederilor Legii nr.590/2003 privind tratatele, urmând să fie aprobat prin lege, în conformitate cu prevederile Ordonanţei de urgenţă nr.64/2007  privind datoria publică, aprobată cu modificări şi completări prin Legea nr.109/2009, cu modificările şi completările ulterioare.
Studiile de prognoză privind deplasările în Municipiul Bucureşti, relevă faptul că pe direcţiile majore de deplasare în oraş, cererea de transport va continua să crească, fluxurile ajungând la valori de 50.000-70.000 de călători pe oră şi sens.
Metroul, a cărui durată de viaţă este asigurată la peste 100 de ani, poate fi apreciat ca una din soluţii la actuala criză economico-financiară, va avea un impact pozitiv asupra mediului de afaceri, va avea implicaţii pozitive asupra factorilor de mediu şi va îmbunătăţi standardul de viaţă al populaţiei din zona de influenţă a metroului.
Costul total al proiectului se cifrează la 883.000.000 euro echivalent în lei, sursele de finanţare a acestuia fiind asigurate de la bugetul de stat, prin prevederea de către Ministerul Transporturilor şi Infrastructurii a sumelor necesare cu prioritate în bugetul anual al S.C. METROREX S.A., pe toată durata implementării proiectului. Se estimează că proiectul se va finaliza la sfârşitul anului 2015.
Împrumutul Băncii Europene de Investiţii, în valoare de 395.000.000 euro, va fi disponibilizat în tranşe până la 31 decembrie 2014, în baza cheltuielilor eligibile efectuate în cadrul proiectului. Ministerul Finanţelor Publice va afectua tragerile din fondurile împrumutului, destinaţia sumelor fiind stabilită conform legislaţiei privind datoria publică în vigoare.

Proiectul se realizează de către S.C. METROREX S.A. prin Unitatea de Implementare a Proiectului înfiinţată în cadrul acestuia.
Proiectul de Lege face parte din categoria legilor ordinare, potrivit art. 76 din Constituţia României, republicată.
Prima Cameră sesizată este Camera Deputaţilor în aplicarea dispoziţiilor art.75 alin.(1) din Constituţia României, republicată.

La lucrările comisiei au participat domnul Anton Marin, Secretar de Stat la Ministerul Transportului şi Infrastructurii şi doamna Boni Cucu, Director General Adjunct în cadrul Ministerului Finanţelor Publice.

La lucrările comisiei au participat 33 deputaţi, din totalul de 35 membri ai comisiei.
Raportul comisiei a fost adoptat cu unanimitate  de voturi. 
În urma dezbaterii proiectului de Lege pentru aprobarea Contractului de finanţare între România şi Banca Europeană de Investiţii aferent Proiectului de Modernizare a Metroului din Bucureşti - etapa a IV-a, magistrala 5 Drumul Taberei - Pantelimon, tronsonul Drumul Taberei - Universitate, semnat la Bucureşti la 12 noiembrie 2009 , în şedinţa din data de 27 aprilie 2010, comisia propune un  raport în  forma prezentată de iniţiator.
	PREŞEDINTE,

Ştefan Viorel
	SECRETAR,

Iuliu Nosa


Şef serviciu:
Consilier parlamentar, Gica Roşu
Întocmit:
Consilier  parlamentar, Luminiţa Ghiorghiu

